Senior aanklaer in hof nadat hy glo 15-jarige verkrag | Netwerk24
Eskom wil nie krag koop van die kragskepe wat die grootste deel van die noodkragtender van die regering gewen het nie, omdat hy bekommerd is oor die koste en lengte van die omstrede kontrak.
'n Ad hoc-lid van die Kaapstadse Filharmoniese Orkes (KFO) ervaar tans "elke musikant se nagmerrie" nadat haar dwarsfluit en piccolo letterlik onder haar voete uit gesteel is.
14 April 2021 08:41
Die 45-jarige man het in die landdroshof in Lichtenburg verskyn op aanklagte van statutêre verkragting, seksuele uitbuiting van kinders, seksuele voorbereiding en seksuele aanranding.
Volgens Henry Mamothame, woordvoerder vir die Nasionale Vervolgingsgesag (NVG) in Noordwes, het die man die dade na bewering in 2019 met die meisie gepleeg. Hy word ook daarvan aangekla dat hy die kind aan pornografie blootgestel het.
Hoewel die NVG die aanklaer se naam bekend gemaak het, weerhou Netwerk24 dit omdat verdagtes wat van seksuele misdrywe aangekla word, volgens wet nie geïdentifiseer mag word voordat hulle gepleit het nie.
Die aanklaer is intussen geskors hangende die uitkoms van die saak teen hom.
Volgens Mamothame het die landdros in ag geneem dat die verdagte aan sekere mediese toestande ly en geen vorige veroordelings het nie toe hy borgtog toegestaan het. " 'n Mediese verslag is ingedien wat sy mediese toestand staaf."
Die borgtogvoorwaardes sluit in dat die aanklaer nie vir 'n paspoort aansoek mag doen nie, hy geen kontak met die slagoffer en getuies mag hê nie en hy Noordwes nie mag verlaat sonder die ondersoekbeampte se toestemming nie.
Mamothame sê 'n vroeëre aansoek van die aanklaer se prokureur dat hy onregmatig in hegtenis geneem is, is verwerp.